Det så tøft ut for Karsten Warholm halvveis på 400 meter hekk. Han ble nemlig knallhardt presset av sin argeste konkurrent, tyrkiske Yasmani Copello.

Ut på oppløpet var det helt dødt løp mellom de to, men Warholm vant spurten, og tok gullet med 47.64. Det er ny norsk rekord.

– Det var tungt. Det kosta utrolig mye, og Copello pushet meg hele veien. Men jeg var forberedt. Jeg var klar. Ah, jeg elsker sånne øyeblikk, sier gullvinneren etter at seiersrunden var unnagjort på Olympiastadion i Berlin.

– Ord kan ikke beskrive hva jeg føler. Det er ikke så mange år siden jeg var her på Olympiastadion som guttunge og tenkte «dette her er helt sykt».

– Dette var et maksløp

NRK-kommentatorene var imponert over det 22-åringen fikk til.

– Nok et toppløp! For en duell, det var helt likt til siste hekken. Han gjør sitt livs løp, og han gjør det i finalen, når det gjelder som mest, sa NRK-kommentator Jann Post.

Warholm sier at han fikk beskjed fra trener Leif Olav Alnes om å ikke tenke på 400-meteren som venter i morgen.

SEIERSRUNDE: Karsten Warholm kunne veive det norske flagget på olympiastadion i Berlin. Foto: Matthias Schrader / AP

– Han sa at jeg skulle springe som om det ikke finnes noen morgendag. Jeg visste det kom til å bli vanskelig, men det var bare gull som sto i hodet på meg. Dette var et maksløp, så det kommer jeg til å kjenne i morgen, men det var det eneste som var godt nok i dag, sier han.

– Jeg vet ikke hvilken dag det er i morgen en gang.

Den tyrkiske sølvvinneren Copello løp også sitt beste løp i karrieren, med tiden 47.81. Det holdt til ny tyrkisk rekord.

– Det var et bra løp. Det er godt å se at jeg kan komme så nærme Karsten, sier sølvvinner Copello.

Se hele gull-intervjuet med Karsten Warholm Du trenger javascript for å se video.

Iuel: – Han leverte med et smell

Warholms trener Leif Olav Alnes fulgte løpet fra tribunen.

– Det var veldig artig. Det var et veldig imponerende løp. Det viktigste var å komme først i mål, og det gjorde han. Det er jo dette du trener for, sier Alnes til NRK.

På tribunen satt også treningsvenninne Amalie Iuel.

– Det var nervepirrende, men han leverte med et smell. Det var helt enormt, og vi er veldig stolte av han, sier hun.

Men det blir ikke mye tid til feiring for Ulsteinvik-karen. I morgen skal han nemlig i aksjon igjen, og da er det finale på 400 meter flatt som står på programmet.